**Ο Β' Παγκόσμιος Πόλεμος**

Το **Σεπτέμβριο** του **1939**, η Αγγλία και η Γαλλία κήρυξαν τον πόλεμο στη Γερμανία, αντιδρώντας στην παρά τις προειδοποιήσεις τους επίθεση του Χίτλερ στην Πολωνία. Πρόκειται για την υλοποίηση της καθυστερημένης αλλά δυναμικής τους πλέον απόφασης να εναντιωθούν στην **επεκτατική πολιτική** τόσο της Γερμανίας όσο και του άλλου **φασιστικού κράτους** της Ευρώπης, της Ιταλίας, πολιτική που πραγματωνόταν με κατάληψη ξένων εδαφών από τα μέσα της δεκαετίας του 1930. Οι **αιτίες** του νέου πολέμου ανάγονται, όπως και στην περίπτωση του προηγούμενου, του Α' Παγκοσμίου, στη διαπάλη των μεγάλων ευρωπαϊκών κρατών να διανείμουν, το καθένα προς όφελός του, τον πλούτο της εγγύς τους περιφέρειας και των αποικιών. Η ταπείνωση, άλλωστε, και οι δυσβάσταχτες "επανορθώσεις" που επιβλήθηκαν στη Γερμανία με τη λήξη του Α' Παγκόσμιου Πολέμου εξέθρεψαν τη φασιστική ιδεολογία και επιτάχυναν τις εξελίξεις προς το Β' Παγκόσμιο.

Ο **"πόλεμος αστραπή"** -όπως χαρακτηρίστηκαν οι συνεχόμενες χιτλερικές νίκες που ακολούθησαν- κατέληξε στην κατάληψη του μεγαλύτερου μέρους της Ευρώπης από τους Γερμανούς, ενώ η επίθεση εναντίον της Σοβιετικής Ένωσης επισφράγισε τα σχέδια του Αδόλφου Χίτλερ για μια ενιαία ναζιστική Ευρώπη. Όπου επικράτησαν οι Γερμανοί, οι χώρες της Ευρώπης γνώρισαν τη **"Νέα Τάξη"**, που σήμαινε την πολιτική υποταγή των κατακτημένων κρατών στη Γερμανία, τη στέρηση κάθε ελευθερίας, την οικονομική λεηλασία, την καταδίωξη και εξόντωση των απανταχού στην Ευρώπη Εβραίων και άλλων "ανεπιθύμητων" πληθυσμιακών ομάδων, όπως των Τσιγγάνων. Aπό το 1941, με την επίθεση της Ιαπωνίας, του τρίτου συμμάχου του Άξονα, εναντίον του αμερικανικού στόλου στο Περλ Χάρμπορ, η οποία της άνοιξε το δρόμο για την κατάληψη όλης της νοτιοανατολικής Ασίας, η σύρραξη έλαβε παγκόσμιες διαστάσεις.

Από το 1942 άρχισε η αντίστροφη μέτρηση για τις δυνάμεις του Άξονα. Οι Σοβιετικοί, με τη νίκη στο Στάλιγκραντ, καθήλωσαν τα γερμανικά στρατεύματα, και προέβησαν σε δυναμική αντεπίθεση, ενώ οι Γερμανοί συντρίφθηκαν και στην Αφρική από τους Συμμάχους. H συμμαχική απόβαση στην Ιταλία (Ιούλιος 1943) προκάλεσε την πτώση του Μουσολίνι ενώ η απόβαση στη Νορμανδία (Ιούνιος 1944) οδήγησε στην απελευθέρωση της Γαλλίας. Τελικά, στις 8 Μαΐου 1945 η Γερμανία, ισοπεδωμένη και κατακτημένη από τους Συμμάχους, παραδόθηκε. Τον Αύγουστο του 1945 αναγκάστηκε σε παράδοση και η Ιαπωνία, μετά τη ρίψη των ατομικών βομβών από τους Αμερικάνους στις πόλεις της Χιροσίμα και Ναγκασάκι. Ο Β' Παγκόσμιος Πόλεμος τελείωσε, σφραγίζοντας οριστικά μια εποχή και εισάγοντας ολόκληρο τον κόσμο σε μια νέα, βαθιά σημαδεμένη από την εμπειρία του.

**Η εμπλοκή της Ελλάδας στο Β' Παγκόσμιο Πόλεμο**

Η εμπλοκή της Ελλάδας στο Β' Παγκόσμιο Πόλεμο σημειώθηκε στις **28 Οκτωβρίου 1940**, με την εναντίον της κήρυξη πολέμου **από την Ιταλία**, στην οποία προχώρησε ο **Μπενίτο** **Μουσολίνι**, αφενός εντάσσοντας την Ελλάδα στα επεκτατικά του σχέδια στην ανατολική Μεσόγειο και, αφετέρου προσπαθώντας να επιδείξει τις ικανότητές του προς νίκες στο σύμμαχό του Χίτλερ. Από αυτή την ημερομηνία άρχισε ο **ελληνοϊταλικός πόλεμος** στα αλβανικά βουνά, που αναδείχθηκε σε μια κορυφαία στιγμή εθνικής ομοψυχίας, αποφασιστικότητας, αντιφασιστικού πνεύματος και κατέληξε σε μια σειρά από εντυπωσιακές και αναπάντεχες **επιτυχίες**, που αποτέλεσαν ταυτόχρονα και την **πρώτη συμμαχική νίκη κατά του Άξονα**.

Η **γερμανική επίθεση**, τον **Απρίλη του 1941**, προς συνδρομή των Ιταλών, κατέληξε στην **κατάληψη της Ελλάδας** και στο πέρασμα της χώρας στην **περίοδο της Κατοχής**, μιας περιόδου που σημαδεύτηκε από πολλά δεινά για τον ελληνικό λαό, που δοκίμασε και αυτός με τη σειρά του τη ναζιστική "Νέα Τάξη". Στην ξενική φασιστική κατοχή ο ελληνικός λαός απάντησε από την πρώτη στιγμή με δυναμική **αντίσταση**, που πήρε γρήγορα τη μορφή μιας τεράστιας λαϊκής εξέγερσης και συνένωσε στον κοινό αγώνα την πλειοψηφία των Ελλήνων. Αντιστασιακές οργανώσεις έδρασαν στα βουνά και στις πόλεις της Ελλάδας και επέφεραν πλήγματα στις δυνάμεις κατοχής, συμμετέχοντας στις γενικότερες συμμαχικές επιχειρήσεις, ενώ και στο εξωτερικό, στην Αφρική και αργότερα την Ευρώπη, ελληνικές στρατιωτικές δυνάμεις υποστήριξαν και εκεί το συμμαχικό αγώνα.

**Η Ελλάδα απελευθερώθηκε τον Οκτώβρη του 1944**, αλλά την ευφορία της Απελευθέρωσης, άμεσα διαδέχθηκε το αδιέξοδο των εσωτερικών πολιτικών συγκρούσεων. Ο ελληνικός αντιστασιακός αγώνας στόχευε εκτός από την απελευθέρωση από τους κατακτητές και σε κοινωνικές και πολιτικές μεταρρυθμίσεις που θα ίσχυαν μετά την αποχώρηση των τελευταίων από τη χώρα, εκφράζοντας το αίτημα του ελληνικού λαού για ένα καλύτερο μέλλον και την αποκατάσταση της δημοκρατικής νομιμότητας, μετά μάλιστα την εμπειρία του μεταξικού δικτατορικού καθεστώτος. Οι σχετικές στοχεύσεις που εξέφρασαν από τη μια η κύρια αντιστασιακή οργάνωση, το Ε.Α.Μ./Ε.Λ.Α.Σ., και από την άλλη οι άλλες αντιστασιακές οργανώσεις και η εξόριστη βασιλική κυβέρνηση αποδείχτηκαν ασύμβατες και είχαν ήδη αρχίσει από τον τελευταίο χρόνο της Κατοχής να προκαλούν μια ιδιαζόντως πολωμένη κατάσταση, που εκφράστηκε από τότε ακόμα και με εμφύλιες συμπλοκές. **Η διαφορετικότητα** λοιπόν αυτών των **πολιτικών στόχων**, η κληρονομιά των μεσοπολεμικών συγκρούσεων και της αστάθειας των θεσμών, ο συνολικότερος φόβος του παλαιού πολιτικού κόσμου μπροστά στις αλλαγές που προαλείφονταν, τα διεθνή συμφέροντα στο βαλκανικό χώρο και οι εντυπωσιακά άμεσες και βίαιες επεμβάσεις της Μεγάλης Βρετανίας, που εννοούσε να κρατήσει πάση θυσία την Ελλάδα στην επιρροή της, κλιμακώθηκαν σε ένα **σκληρό εμφύλιο πόλεμο**, που διάρκεσε **ως το 1949**. Τα **αποτελέσματά** του υπήρξαν, άμεσα και μακροπρόθεσμα, ολέθρια για την Ελλάδα ενώ η οξύτατη πόλωση που κληροδοτήθηκε στο μεταπολεμικό βίο δυσχέρανε εξαιρετικά τις προσωπικές ζωές πολλών Ελλήνων όπως και την κοινωνική και πολιτισμική πορεία της χώρας.

Στη συγκυρία του B' Παγκόσμιου Πολέμου, η Ελλάδα έθεσε και το ζήτημα της ενσωμάτωσης στην επικράτειά της των εδαφών της Βορείου Ηπείρου, της Κύπρου και της Δωδεκανήσου. Οι ελληνικές προσδοκίες εκπληρώθηκαν μόνο για την περίπτωση των **Δωδεκανήσων**, που **ενσωματώθηκαν στην Ελλάδα το 1947**, με τη Συνθήκη των Παρισίων. Το ελληνικό κράτος απέκτησε τα οριστικά του σύνορα.

Πηγη: <http://www.fhw.gr/>

**Η ΙΤΑΛΙΚΗ ΕΙΣΒΟΛΗ ΣΤΗΝ ΕΛΛΑΔΑ**

Το 1940 ο κόσμος ζούσε την τραγωδία ενός μεγάλου πολέμου. Η Γερμανία, με ηγέτη το Χίτλερ, μαζί με τη σύμμαχό της Ιταλία, με ηγέτη τον Μπενίτο Μουσολίνι, κατάφερε να κατακτήσει τις περισσότερες χώρες της Ευρώπης. Ο Ιταλός δικτάτορας αποφάσισε να κατακτήσει τη μικρή και όπως φαινόταν αδύνατη να αντισταθεί Ελλάδα. Έτσι άρχισε τις προκλήσεις. Στις **15 Αυγούστου 1940** ένα ιταλικό υποβρύχιο βύθισε το ελληνικό πολεμικό πλοίο “Έλλη”.

Τα χαράματα της **28ης Οκτωβρίου 1940** ο Ιταλός πρεσβευτής στην Αθήνα, Εμμανουέλε Γκράτσι, ξυπνά τον πρωθυπουργό της Ελλάδας, Ιωάννη Μεταξά. Η ιταλική κυβέρνηση απαιτεί να παραχωρηθούν στο στρατό της λιμάνια, δρόμοι, σιδηρόδρομοι και χώροι για στρατόπεδα. Απαιτεί με λίγα λόγια την παράδοση της Ελλάδας. Η απάντηση δε θα μπορούσε να ήταν διαφορετική: ΟΧΙ.

Πιο συγκεκριμένα θα απαντήσει στον νυχτερινό επισκέπτη στα γαλλικά, στη γλώσσα των διπλωµατών: **«Alors. C’ est la guerre» («Πολύ καλά, λοιπόν. ΄Εχοµεν πόλεµον»). Επί της ουσίας αυτό ήταν το «΄Οχι». ΄Υστερα θα σηκωθεί και θα οδηγήσει τον Γκράτσι στην εξώπορτα, παρατηρώντας µελαγχολικά: «Vous etes les plus forts» («Είστε ισχυρότεροι»). Ο πρέσβης δεν απάντησε. Υποκλίθηκε µε σεβασµό και αποχώρησε.**

Το πρωί οι Ιταλοί άρχισαν να βομβαρδίζουν τα ελληνικά φυλάκια που βρίσκονταν στις κορυφές της οροσειράς της Πίνδου. Μετά το βομβαρδισμό οι Ιταλοί στρατιώτες άρχισαν να περνούν τα σύνορα. Η εισβολή άρχισε. Στην Αθήνα και στις άλλες πόλεις ο κόσμος ξυπνούσε με τον ήχο των σειρήνων. Κηρύχτηκε επιστράτευση. Τα πανηγύρια στους δρόμους θύμιζαν μάλλον στιγμές ευτυχίας και όχι πολέμου. Όλος ο κόσμος έτρεχε να καταταγεί και να πολεμήσει.

Μέχρι τις αρχές **Νοεμβρίου** οι Ιταλοί έκαναν συνεχώς επιθέσεις. Όμως δεν τα κατάφεραν να σπάσουν τις ελληνικές γραμμές. Ο ελληνικός στρατός ξεκίνησε αντεπίθεση που τον έφερε ελευθερωτή στις πόλεις της Αλβανίας, όπου ζούσαν Έλληνες: Στην Κορυτσά, στους Αγίους Σαράντα, στην Πρεμετή, στο Αργυρόκαστρο. Ο μικρός στρατός που ο Μουσολίνι λογάριαζε για εύκολο αντίπαλο όχι μόνο άντεξε αλλά κυνηγούσε τους Ιταλούς μέσα στην Αλβανία.

Ο βαρύς χειμώνας, η παγωνιά και το χιόνι που σκέπαζε τα βουνά της Πίνδου, ταλαιπωρούσε αφάνταστα τους στρατιώτες των δύο αντιπάλων. Τα κρυοπαγήματα και οι θάνατοι από το κρύο ήταν πολύ συχνά. Παρ’ όλες τις κακουχίες, οι Έλληνες στρατιώτες πολέμησαν ηρωϊκά και κατάφεραν το θαύμα.

Την **άνοιξη του 1941** οι Ιταλοί προσπάθησαν πάλι να επιτεθούν. Το αποτέλεσμα ήταν πάλι το ίδιο: Αποτυχία. Τη λύση έδωσαν οι σύμμαχοι της Ιταλίας, Γερμανοί. Στις **6 Απριλίου 1941** επιτέθηκαν στα βόρεια σύνορα της Ελλάδας. Η αποτελεσματικότερη πολεμική μηχανή της εποχής έπεσε πάνω στον εξαντλημένο από τον πόλεμο ελληνικό στρατό.

Μέχρι το τέλος Απριλίου οι Γερμανοί μπήκαν στην Αθήνα. Άρχιζε τώρα για την Ελλάδα η μαύρη περίοδος της κατοχής. Οι Έλληνες σε όλη τη διάρκεια της σκλαβιάς, δε σταμάτησαν να αγωνίζονται. Οργανώθηκε γρήγορα ένοπλη αντίσταση. Ο λαός υπέφερε από την πείνα και χιλιάδες πέθαναν αβοήθητοι στους δρόμους. Τα συσσίτια που οργανώθηκαν από τον Ερυθρό Σταυρό έκαναν κάπως πιο υποφερτή την κατάσταση. Η ευλογημένη ώρα της απελευθέρωσης έφτασε στις **12 Οκτωβρίου του 1944**.

Ο επικός αγώνας των Ελλήνων στα βουνά της Πίνδου παραμένει στην ιστορία ως σημείο αναφοράς και τιμής. Είναι χαρακτηριστικό το δημοσίευμα μιας αγγλικής εφημερίδας στις 4.4.1941:

“Από τώρα και στο εξής δε θα λέμε ότι οι Έλληνες πολεμούν σαν ήρωες αλλά ότι οι ήρωες πολεμούν σαν Έλληνες.”

**ΕΠΕΞΕΡΓΑΣΙΑ ΥΛΙΚΟΥ**

1. Όροι για διαπραγμάτευση: Φασισμός, Ολοκαύτωμα, Κατοχή, Αντίσταση.

[Λεξικό Τριανταφυλλίδη]

**αντίσταση** η [andístasi] Ο33 **:** **1.**η ενέργεια του αντιστέκομαι. **α.** προσπάθεια εξουδε- τέρωσης μιας ενέργειας που στρέφεται εναντίον κάποιου προσώπου: *Ο εισβολέας αντιμετώπισε την πεισματική* ~*των υπερασπιστών της χώρας. Ο στρατός μας πρόβαλε ηρωική* ~*. Yποχώρησαν χωρίς* ~*. H* ~*στην καταπίεση είναι ένα από τα ανθρώπινα δικαιώματα. Οργάνωσαν / έκαναν* ~*εναντίον της δικτατορίας. Ένοπλη* ~*,* ένοπλη άμυνα σε επίθεση. *Ενεργητική* ~*,* με χρήση

βίας. *Παθητική* ~*,* με άρνηση να εκτελέσουμε κάποια διαταγή. ~*κατά της αρχής,* το

αδίκημα της απείθειας, με βίαιο τρόπο, εναντίον της κρατικής εξουσίας. || *(Εθνική) Aντίσταση,* οργανωμένος αγώνας εναντίον των κατακτητών και ειδικότερα ο

αγώνας των Ελλήνων πατριωτών εναντίον του γερμανικού, του ιταλικού και του

βουλγαρικού στρατού κατοχής, κατά το β' παγκόσμιο πόλεμο: *Έλαβε μέρος στην Aντίσταση. Οι ήρωες της Aντίστασης. H αναγνώριση της Εθνικής Aντίστασης.* || *H γαλλική* ~*.* **β.** επίμονη άρνηση, αντίδραση σε κτ.: *Δέχτηκε όλους τους όρους μου χωρίς καμιά* ~*. Συνάντησαν την* ~*όλων των κατοίκων και αναγκάστηκαν να σταματήσουν τη διάνοιξη του δρόμου.* || η προσπάθεια του ανθρώπου να μην υποκύψει σε σωματικές ανάγκες ή

επιθυμίες: *Προβάλλω* ~*στους πειρασμούς / στη νύστα / στη λαιμαργία.* **γ.** (για ζωντανό οργανισμό) κινητοποίηση του αμυντικού μηχανισμού: *Ένας εξασθενημένος άνθρωπος δεν έχει ισχυρές αντιστάσεις στα μικρόβια.* **2.**

(φυσ.) **α.** η δύναμη που ενεργεί αντίθετα προς την κίνηση ενός σώματος: ~*στην κάμψη / στη στρέψη. Tο όχημα έφερνε* ~*σε κάθε προσπάθεια μετακίνησής του.* ||*H* ~*του αέρα,* η δύναμη που ασκεί ο αέρας σε ένα σώμα που κινείται μέσα

 σ΄ αυτόν. **β.** *(Hλεκτρική)* ~*,* η ιδιότητα που έχει ένα υλικό να εμποδίζει τη δίοδο του ηλεκτρικού ρεύματος: *Mονάδα αντιστάσεως είναι το ωμ.* || (ηλεκτρολ.) στοιχείο

από δυσηλεκτραγωγό μέταλλο που ελαττώνει τη ροή του ηλεκτρικού ρεύματος.

[λόγ. < ελνστ. *ἀντίστα(σις)* `αντίθεση΄ *-ση* (αρχ. σημ.: `αντίθετο κόμμα΄), σημδ.

γαλλ. résistance]

[Λεξικό Τριανταφυλλίδη]

**κατοχή** η [katoxí] Ο29 **:** **1α.** για κτ. που κάποιος κατέχει, για κτ. που βρίσκεται στην

κυριότητα ή στην εξουσία κάποιου: *H* ~*των μέσων παραγωγής. Συνελήφθη για* ~*, χρήση και εμπορία ναρκωτικών. Bρέθηκαν στην* ~*του κλοπιμαία. Έχει στην* ~*του πολλά σπάνια βιβλία.* ||*Aγωνίζονταν για την* ~*της μπάλας.* ||*H* ~*της γνώσης δίνει εξουσία.* **β.** (νομ.) η απολαβή, η φυσική εξουσία ενός αγαθού, η οποία όμως δεν έχει σχέση με το δικαίωμα της κυριότητας: *Σε τίνος την* ~*είναι το διαμέρισμα;* **2.** η κατάληψη ενός κράτους ή τμήματός του από τις

στρατιωτικές δυνάμεις ξένης χώρας: *Στρατός / στρατεύματα κατοχής. H* ~*του 40% του εδάφους της Kύπρου από τα τουρκικά στρατεύματα.* ||*Kατοχή,* η

περίοδος 1941-1944, κατά την οποία η Ελλάδα είχε καταληφθεί από τις δυνάμεις του Άξονα (Γερμανία, Iταλία, Bουλγαρία). *Σύνδρομο της Kατοχής,* ο φόβος των μεγαλύτερων κυρίως Ελλήνων μήπως στερηθούν τα απαραίτητα: *Έχει το σύνδρομο της Kατοχής και ταΐζει το εγγονάκι της συνεχώς. Λειτούργησε το σύνδρομο της Kατοχής και όλοι έτρεξαν στα σουπερμάρκετ και άδειασαν τα ράφια, μόλις διαδόθηκε η φήμη ότι θα υπάρξει έλλειψη κάποιων προϊόντων.*

[λόγ.: 1α: ελνστ.*κατοχή,* αρχ. σημ.: `κατακράτηση΄· 1β, 2: σημδ. γαλλ. occupation]

 [Λεξικό Τριανταφυλλίδη]

**ολοκαύτωμα** το [olokáftoma] Ο49 **:** μεγάλη θυσία, ιδίως ανθρώπινων ζω ών, συνήθ. για υψηλά ιδανικά: *Tο* ~*του Aρκαδίου. Έδωσαν τη ζωή τους* ~*για την ελευθερία. Γίνομαι* ~*,* θυσιάζομαι. || (επέκτ.) ολοκληρωτική καταστροφή ή

αφανισμός μεγάλου αριθμού ανθρώπων: *Πυρηνικό* ~. *Tο* ~*των Εβραίων,* η

γενοκτονία. || για κτ. που καίγεται, που παίρνει φωτιά: *Στην πυρκαγιά του εργοστασίου, έπιπλα, υφάσματα και άλλα εύφλεκτα υλικά έγιναν* ~*.*

[λόγ. < ελνστ. *ὁλοκαύτωμα* `θυσία που καίγεται ολόκληρη΄ & σημδ. γαλλ. holocauste ή αγγλ. holocaust < υστλατ. holocaustum < ελνστ. *ὁλόκαυστος*

(ίδ. σημ.)]

 [Λεξικό Τριανταφυλλίδη]

**φασισμός** ο [fasizmós] Ο17 **:** **1.** πολιτικοκοινωνικό σύστημα της άκρας δεξιάς, με

έντονα αυταρχικό και εθνικιστικό χαρακτήρα, που καταργεί τον κοινοβουλευτισμό και τη δημοκρατία και βασίζεται στο μονοκομματισμό και στον ολοκληρωτισμό: *Ο* ~*αιματοκύλησε την Ευρώπη. Δε θα περάσει ο* ~*!* **2.** (ιστ.) δικτατορικό

καθεστώς που, με αρχηγό το Mουσολίνι, επικράτησε στην Iταλία: *Ο ιταλικός* ~*κράτησε από το 1922 ως το 1943.* **3.** χαρα κτηρισμός αυταρχικής

ενέργειας, πράξης ή καταπιεστικής, δεσποτικής συμπεριφοράς: *Ο κοινωνικός / καθημερινός* ~*του άντρα απέναντι στη γυναί κα / των γονιών απέναντι στο παιδί.*

[λόγ. < ιταλ. fascismo (-ismo *= -ισμός*)]

2. Στον πιο κάτω πίνακα υπάρχουν δύο στήλες. Στην πρώτη αναγράφονται σημαντικές ημερομηνίες του πολέμου και στη δεύτερη στήλη θα γράψετε τα γεγονότα στα οποία αναφέρονται οι ημερομηνίες.

|  |  |
| --- | --- |
| **ΗΜΕΡΟΜΗΝΙΑ** | **ΓΕΓΟΝΟΣ** |
| Σεπτέμβριος 1939 | Έναρξη Β΄παγκόσμιου πολέμου |
| 15 Αυγούστου 1940 | Τορπιλισμός «Έλλης» από ιταλικό υποβρύχιο |
| 28 Οκτωβρίου 1940 | Εμπλοκή της Ελλάδας στον Β΄παγκόσμιο πόλεμο-έναρξη ελληνοϊταλικού πολέμου |
| Νοέμβριος 1940 | Αντεπίθεση ελληνικού στρατού-απελευθέρωση ελληνικών πόλεων στην Αλβανία |
| Άνοιξη 1941 | Αποτυχημένη προσπάθεια Ιταλών για αντεπίθεση |
| 6 Απριλίου 1941 | Γερμανική επίθεση στα βόρεια ελληνικά σύνορα |
| 1940-1941 | Ελληνοϊταλικός πόλεμος |
| 1941-1944 | Περίοδος Κατοχής στην Ελλάδα-Αντίσταση |
| 12 Οκτωβρίου 1944 | Απελευθέρωση της Αθήνας-λήξη Κατοχής |
| Αύγουστος 1945 | Παράδοση Ιαπωνίας-ρίψη ατομικών βομβών-τέλος του Β΄παγκόσμιου πολέμου  |
| 1946-1949 | Ελληνικός εμφύλιος πόλεμος |
| 1947 | Ενσωμάτωση των ιταλοκρατούμενων Δωδεκαννήσων στην Ελλάδα |

3. Στα κείμενα αναφέρονται τέσσερα πρόσωπα. Ποια είναι αυτά και ποια ήταν η ιδιότητα του καθενός; Συμπλήρωσε τον πίνακα.

|  |  |
| --- | --- |
| **Πρόσωπο** | **Ιδιότητα** |
| Αδόλφος Χίτλερ | Ηγέτης του ναζιστικού κόμματος-κράτους της Γερμανίας |
| Μπενίτο Μουσολίνι | Ηγέτης του φασιστικού κόμματος-κράτους της Ιταλίας |
| Ιωάννης Μεταξάς | Πρωθυπουργός-δικτάτορας της Ελλάδας |
| Εμμανουέλε Γκράτσι | Ιταλός πρεσβευτής στην Αθήνα |

4. Πώς ήταν χωρισμένος ο κόσμος κατά το Β΄ παγκόσμιο πόλεμο;

**Δυνάμεις του Άξονα** (Γερμανία-Ιταλία-Ιαπωνία-Βουλγαρία-κ.ά.)

**Συμμαχικές Δυνάμεις** (Μ. Βρετανία-Γαλλία-ΗΠΑ-Σοβιετική Ένωση-κ.ά.)

**Ουδέτερες χώρες** (Σουηδία-Ελβετία-Ισπανία-κ.ά.)

5. Τι σημαίνει το ΟΧΙ το οποίο είπε ο πρωθυπουργός της Ελλάδας;

6. Τι νομίζετε ότι μπορεί να εννοεί ο Άγγλος δημοσιογράφος στο δημοσίευμα της 4ης Απριλιου 1941;

# 7. Γιατί στην Ελλάδα γιορτάζουμε την έναρξη του πολέμου ως εθνική επέτειο/γιορτή και όχι τη λήξη του;

* Σύμφωνα με τον ιστορικό Μενέλαο Χαραλαμπίδη κατά την πρώτη φάση του πολέμου, της επέκτασης των δυνάμεων του Άξονα στην ηπειρωτική Ευρώπη, η Ελλάδα ήταν η μόνη χώρα που νίκησε στο μέτωπο απωθώντας τον εισβολέα. Ήταν μια νίκη που αναπτέρωσε το ηθικό των συμμάχων μας και προβλήθηκε ιδιαίτερα από τα βρετανικά και αμερικανικά μέσα ενημέρωσης. Δεν αποτελεί συνεπώς παράδοξο το γεγονός ότι η Ελλάδα είναι η μοναδική χώρα της Ευρώπης που γιορτάζει την έναρξη του πολέμου. Καμία άλλη χώρα δεν μπορεί να γιορτάσει κάτι αντίστοιχο, γιατί όλες ηττήθηκαν.
* Η νίκη του ελληνικού κατά του ιταλικού στρατού προκάλεσε την εισβολή και των Γερμανών στη χώρα. Έτσι η Ελλάδα έγινε το μοναδικό κράτος που πολέμησε ταυτόχρονα κατά και των δύο βασικών δυνάμεων του Άξονα στην Ευρώπη. Στη συνέχεια η Ελλάδα σήκωσε ένα ακόμη δυσβάστακτο βάρος, καθώς της επιβλήθηκε τριπλή στρατιωτική κατοχή, γερμανική, ιταλική και βουλγαρική, κάτι που, με την εξαίρεση της Γιουγκοσλαβίας, δεν εφαρμόστηκε πουθενά στην κατεχόμενη Ευρώπη.
* Η λήξη του πολέμου συνεχίζει να μοιάζει σαν να μην υπάρχει. Είμαστε η μοναδική χώρα στον κόσμο που δεν γιορτάζει την απελευθέρωσή της. Σύμφωνα με την ιστορικό Τασούλα Βερβενιώτη, αυτό συμβαίνει γιατί μετά την απελευθέρωση ήρθε ο εμφύλιος που ανάγκασε ουσιαστικά την χώρα να συνεχίσει να βρίσκεται σε εμπόλεμη κατάσταση. Δέκα συνεχόμενα χρόνια πολεμικών συγκρούσεων που διέλυσαν τον κοινωνικό ιστό της Ελλάδας, καθιστούσαν στην πράξη απαγορευτική τη γιορτή της απελευθέρωσης.
* Γιατί η ελευθερία κράτησε για πολύ λίγο.
* Σύμφωνα με τον ιστορικό Δημήτρη Σταθακόπουλο δεν θα μπορούσαμε να έχουμε ως εθνική επέτειο την 9η Μαΐου 1945 μιας και εμείς ήμασταν ήδη εκτός ναζιστικής κατοχής, από τον Οκτώβριο του 1944, (πλην Δω/νήσου που ενσωματώθηκε **πλήρως** τον Μάρτιο του 1948), η δε Συμμαχική ημέρα Νίκης του Μαΐου κατά των ΝΑΖΙ είναι ευρύτερα Συμμαχική και όχι εθνική. H εκκλησία μάλιστα για να δώσει θρησκευτική χροιά στον εορτασμό του ΟΧΙ, μετακίνησε την εορτή της Αγίας Σκέπης (μαντηλιού κεφαλής) της Παναγίας, από την 1η Οκτωβρίου που εορταζόταν, στην 28η Οκτωβρίου! - Σημαία = αυτή που σημαίνει ( εξ ού και η λέξη/ έννοιά της) το σημαινόμενον και η Σημασία της ως σύμβολο σημαίνει την ενότητα του λαού υπό αυτήν, γι′ αυτό υψώνεται (ως ενωτικό σύμβολο, που σημαίνει το σημαινόμενον/ένωση/ομοψυχία ) στις Εθνικές επετείους και γιορτές.